recursal/SuperWikiNEXT-32B huggingface dataset:
**Euroopan patenttijärjestön hallintoneuvosto** on Euroopan patenttijärjestön toimielin, jonka tehtävänä on valvoa Euroopan patenttiviraston toimintaa. Hallintoneuvosto koostuu EPC-jäsenmaiden edustajista ja heidän varamiehistään, jotka valitsevat keskuudestaan puheenjohtajan sekä varapuheenjohtajan. Puheenjohtajan ja varapuheenjohtajan toimikausi on kolme vuotta, mutta heidän toimikautensa voidaan uusia. Suomea hallintoneuvostossa edustaa Patentti- ja rekisterihallituksen pääjohtaja. 

Hallintoneuvoston työskentelyä valmistelee hallintoneuvoston hallitus (Board 28), johon kuuluu hallintoneuvoston puheenjohtaja, varapuheenjohtaja ja kolme EPC-jäsenmaan edustajaa. Hallituksen kokouksiin osallistuvat myös hallintoneuvoston talouskomitean (Budget and Finance Committee) ja patenttilakikomitean (Committee on Patent Law) puheenjohtajat sekä EPOn pääjohtaja.

Katso myös
----------

* Euroopan patenttisopimus
* Euroopan patenttivirasto

Lähteet
-------

1. ↑
2. ↑  Representatives *www.epo.org*. Viitattu 21.4.2016. (englanniksi)
3. ↑   (Arkistoitu – Internet Archive)

Aiheesta muualla
----------------

* Hallintoneuvoston kokoonpano (englanniksi)
**Joseph Christopher Ledley** (s. 23. tammikuuta 1987 Cardiff, Wales) on walesiläinen jalkapalloilija, pelipaikaltaan keskikenttäpelaaja. Hän on edustanut liigatasolla Cardiff Cityä, Celticiä, Crystal Palacea, Derby Countya ja Charlton Athleticia.

Ledley kuuluu Walesin maajoukkueen vakiomiehistöön ja on pelannut urallaan 77 A-maaottelua sekä tehnyt niissä neljä maalia.

Ura
---

Yhdeksänvuotiaana kotikaupunkinsa suurseuran Cardiff Cityn riveihin liittynyt Ledley teki debyyttinsä seuran edustusjoukkueessa 17-vuotiaana, syksyllä 2004. Ledley onnistui pian vakinnuttamaan paikkansa avauksessa, ja vähitellen myös suuremmat seurat alkoivat kiinnostua hänen palveluksistaan. Elokuussa 2008 juuri Englannin Valioliigaan noussut Stoke City teki Cardiffille kuuden miljoonan punnan tarjouksen, jonka seura kuitenkin hylkäsi. 

Ledleyn sopimus Cardiffin kanssa loppui kauden 2009–2010 jälkeen, jolloin hän aloitti sopimusneuvottelut vapaana pelaajana muun muassa Stoken, West Bromwich Albionin sekä AS Roman kanssa. Heinäkuussa 2010 Ledley allekirjoitti nelivuotisen sopimuksen Skotlannin suurseuran Celticin kanssa. 

Tammikuun lopussa 2014, kolmen ja puolen Celticissä pelatun kauden jälkeen, Ledley siirtyi Englannin Valioliigan Crystal Palaceen, jonka kanssa allekirjoitti kolme ja puoli vuotta kestävän sopimuksen. Skotlannissa pelatessaan hän oli voittamassa muun muassa kahta liigamestaruutta.

Syksyllä 2017 Ledley siirtyi Derby Countyyn.

Walesin A-maajoukkueessa Ledley on pelannut vuodesta 2005 lähtien, Manchester Unitedin walesiläisen tähtipelaajan Ryan Giggsin lopetettua maajoukkueuransa.

Lähteet
-------

1. 1 2  Passo Alpuin, Luis Fernando: Wales - Record International Players  5.7.2018. RSSSF. Viitattu 8.11.2018. (englanniksi)
2. ↑  Transfer news: Crystal Palace complete signing of Joe Ledley from Celtic *Sky Sports*.  1.2.2014. Viitattu 2.3.2014. (englanniksi)
3. ↑  Joe Ledley: Derby County midfielder signs contract extension  28.11.2017. BBC. Viitattu 8.11.2018. (englanniksi)

  

Walesin joukkue – Jalkapallon EM-kilpailut 2016
1 Hennessey |
2 Gunter |
3 Taylor |
4 Davies |
5 Chester |
6 A. Williams |
7 Allen |
8 King |
9 Robson-Kanu |
10 Ramsey |
11 Bale |
12 Fôn Williams |
13 G. Williams |
14 Edwards |
15 Richards |
16 Ledley |
17 Cotterill |
18 Vokes |
19 Collins |
20 J. Williams |
21 Ward |
22 Vaughan |
23 Church |
Valmentaja Coleman
**Jenni Seppälä** (s. 18. kesäkuuta 1984 Tuusula), taiteilijanimeltään **Nuppu**, on suomalainen laulaja.

Seppälä oli 1990-luvulla jäsenenä lastenyhtyeessä The Kids. Myöhemmin hän on toiminut taustalaulajana muun muassa Aikakoneelle ja Laura Voutilaiselle. 2010-luvulla hän aloitti uran sooloartistina. Hänen esikoissinglensä "Jumalan luoma" julkaistiin tammikuussa 2013 EMI Finlandin kautta ja samanniminen esikoisalbumi julkaistiin saman vuoden syyskuussa.

Seppälä valmistui vuonna 2004 pieneläinhoitajaksi oppisopimuksella. Hän on työskennellyt laulajanuransa lisäksi muun muassa yrittäjänä helsinkiläisen Haltialan kotieläintilan ravintolassa Wanhassa Pehtoorissa.

Seppälän äiti on Miss Suomi 1978 Seija Paakkola ja isä muusikko Jarmo "Jakke" Seppälä. Hänen setänsä on muusikko Jorma "Jokke" Seppälä.

Lähteet
-------

1. 1 2 3 4  Seppälä, Aila: Millaista oli kasvaa Miss Suomen tyttärenä, Nuppu?.  *Iltalehti/Vvaihde-liite*, 2.3.2013, s. 11.
2. 1 2 3  Nuppu – muusikon ja missin tytär  19.2.2013. Radio Nova. Viitattu 16.5.2013.
3. ↑  Nupun Facebook-sivut *facebook.com*.  22.9.2013. Viitattu 19.11.2013.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Euroopan parlamentin kansalaisvapauksien sekä oikeus- ja sisäasioiden valiokunta** (lyhenne **LIBE**) on Euroopan parlamentin pysyvä valiokunta. LIBE vastaa suuresta osasta parlamentin oikeus- ja sisäasiainlainsäädäntöä. Se valvoo Euroopan unionin perusoikeuskirjan ja Euroopan ihmisoikeussopimuksen noudattamista. Valiokunnan käsittelemiä aiheita ovat Euroopan unionin ulkorajojen rajavalvonta, kansainvälinen rikollisuus, maahanmuutto, perusoikeudet, syrjintä, terrorismi, tietoturva, turvapaikka-asiat ja yksityisyyden suoja. LIBEn toimivaltaan kuuluvia laitoksia ovat Euroopan huumausaineiden ja niiden väärinkäytön seurantakeskus, Euroopan poliisiakatemia, Euroopan syyttäjänvirasto, Euroopan unionin perusoikeusvirasto, Eurojust ja Europol.

Kansalaisvapauksien sekä oikeus- ja sisäasioiden valiokunnan puheenjohtaja on vuodesta 2014 lähtien ollut Claude Moraes, joka kuuluu sosialistien ja demokraattien ryhmään.

Lähteet
-------

1. ↑  Valiokuntaluettelo Euroopan parlamentti. Viitattu 10.5.2015.
2. 1 2  Kansalaisvapaudet sekä oikeus- ja sisäasiat (Kohdassa "Tervehdyssanat") Euroopan parlamentti. Viitattu 10.5.2015.
3. 1 2  Euroopan parlamentin työjärjestys – Liite VI: Pysyvien valiokuntien toimivalta. XVII. Kansalaisvapauksien sekä oikeus- ja sisäasioiden valiokunta  4.5.2015. Euroopan parlamentti. Viitattu 10.5.2015.
4. ↑  Claude MORAES – Toiminta eri vaalikausina Euroopan parlamentti. Viitattu 10.5.2015.

Aiheesta muualla
----------------

* Kansalaisvapaudet sekä oikeus- ja sisäasiat Euroopan parlamentti.
* LIBE Committee Press Twitterissä
**Olli Ilmari Kauppi** (4. elokuuta 1934 Oulu – 3. heinäkuuta 2011 Oulu) oli suomalainen järjestö- ja yritysjohtaja, joka sai kauppaneuvoksen arvonimen.

Kaupin vanhemmat olivat konttoripäällikkö Juho Heikki Kauppi ja opettaja Esteri Hilma Alava ja puoliso vuodesta 1959 Irma-Liisa Lauren. Kauppi tuli ylioppilaaksi Porin Lyseosta 1955 ja valmistui maatalous- ja metsätieteiden kandidaatiksi Helsingin yliopistosta 1960. Hän oli Satakunnan meijeriliiton teknillinen neuvoja 1960, Keski-Pohjanmaan meijeriliiton teknillinen neuvoja 1960–1962, Pohjois-Suomen meijeriliiton teknillinen neuvoja 1960–1962 ja toiminnanjohtaja 1962–1967 ja Osuuskunta Pohjolan Maidon isännöitsijä 1962–1963 ja toimitusjohtaja 1967–1989. Haapaveden Osuusmeijerin isännöitsijänä Kauppi toimi 1969–1977. Hänellä oli myös useita asiantuntija- ja luottamustehtäviä. Sotilasarvoltaan Kauppi oli reservin luutnantti. Hän sai kauppaneuvoksen arvonimen 1986.

Lähteet
-------

1. 1 2  Turunen, Harri: Kauppaneuvos Olli Kauppi (1934–2011). *Suomen talouselämän vaikuttajat* -verkkojulkaisu (maksullinen). Suomalaisen Kirjallisuuden Seura. Viitattu 16.12.2022.
2. 1 2  Olli Kauppi *Biografiasampo*. Viitattu 16.12.2022.
**Elisabet Kristiina** (28. elokuuta 1691 – 21. joulukuuta 1750) oli saksalaisen Brunswick-Wolfenbüttelin ruhtinaskunnan prinsessa, josta tuli Kaarle VI:n puolisona Pyhän saksalais-roomalaisen keisarikunnan keisarinna, Unkarin, Böömin, Kroatian ja Serbian kuningatar ja Itävallan arkkiherttuatar. He saivat neljä lasta, joista kaksi kuoli hyvin nuorena.

Avioliittoa oli valmisteltu jo vuosia, koska Wolfenbüttelit halusivat solmia siteitä Habsburgien mahtisukuun. Elisabet Kristiina kääntyi katoliseksi, ja hänet vihittiin 1708 Itävallan arkkiherttuan ja Espanjan kuninkaan Kaarlen kanssa. He asuivat onnellisina Barcelonassa. Kaarlen veljen kuoltua lapsettomana Kaarle joutui lähtemään Wieniin ottaakseen keisarin tehtävän vastaan, kun taas Elisabet Kristiina jäi Barcelonaan osoittamaan Habsburgien sitoutumista Espanjan hallitsemiseen. Suunnitelma ei oonnistunut, Elisabet Kristiina muutti miehensä luo Wieniin. Ainoa poika kuoli nuorena, joten keisarinistuimelle nousi isänsä kuoltua tytär Maria Teresia.

Lähteet
-------

1. ↑  Elizabeth Christina Of Brunswick-Wolfenbuttel (1691–1750) *Dictionary of Women Worldwide: 25,000 Women Through the Ages.*. Viitattu 13.4.2023.
2. ↑  Elisabeth Christine (1691-1750) Kaiserin, Herzogin v. Braunschweig-Wolfenbüttel (lähde: Die Habsburger - Ein biografisches Lexikon) *Frauen der Welfen*. Viitattu 13.4.2023.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Ruotsi
* Tšekki
* Alankomaat
* Puola
* Vatikaani

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |

 |
**Fredrik Harald Johansson** (11. toukokuuta 1891 Helsinki – 25. heinäkuuta 1952 Sippola) oli suomalainen metsänhoitaja, virkamies ja yritysjohtaja, joka sai metsäneuvoksen arvonimen.

Johanssonin vanhemmat olivat postinkantaja Johan Fredrik Johansson ja Anna Lovisa Kolari ja puolisot 1915–1923 Märtha Godenhjelm ja vuodesta 1924 Karin Ingeborg Schultz. Johansson tuli ylioppilaaksi Helsingin suomalaisesta reaalilyseosta 1910 ja valmistui metsänhoitajaksi 1913. Hän oli Metsähallituksen metsäkonduktööri vuodesta 1913, kirkollisvirkatalojen ylimääräinen metsänhoitaja 1914–1915, Turun- ja Porin läänin 1. piirin virkatalokomission jäsen vuodesta 1915, sotilasvirkatalojen ylimääräinen metsänhoitaja 1915–1917, kirkollisvirkatalojen ylimääräinen metsänhoitaja 1917–1920 ja Yhtyneet Paperitehtaat -yhtiön metsänhoitaja Simpeleellä 1920–1928 ja Myllykoskella 1928–1944 ja yhtiön metsäpäällikkö vuodesta 1944. Johanssonilla oli myös useita asiantuntija- ja luottamustehtäviä. Metsäneuvoksen arvonimen hän sai 1951.

Lähteet
-------

1. 1 2  Hoffman, Kai: Metsäneuvos Harald Johansson (1891–1952). *Suomen talouselämän vaikuttajat* -verkkojulkaisu (maksullinen). 18.12.2013. Suomalaisen Kirjallisuuden Seura. Viitattu 2.3.2023.
2. ↑  Metsäneuvos Harald Johansson kuollut.  *Helsingin Sanomat*, 28.7.1952, nro 200, s. 3. Kansalliskirjasto. Viitattu 2.3.2023.

Aiheesta muualla
----------------

* Kai Hoffman: Harald Johansson *Biografiasampo*.
**Kommós** (kreik. Κομμός; myös *Komós*, Κομός) on minolaisaikaisen ja antiikin aikaisen kaupungin ja sataman arkeologinen kohde Kreetan saarella Kreikassa. Se sijaitsee Libyanmereen kuuluvan Messaránlahden rannalla Faistóksen kunnassa noin 2,5 kilometriä pohjoiseen Mátalan kylästä, noin 5 kilometriä lounaaseen Agía Triádasta ja noin 6 kilometriä lounaaseen Faistoksesta.

Kommóksen raunioita.
Kommóksen asutus perustettiin MM I -kaudella (noin 2160–1900 eaa.) ja kasvoi MM IB–MM III -kausilla (noin 1900–1600 eaa.). Kaupunki toimi huippukaudellaan keskisellä ja myöhäisellä minolaisella kaudella noin ajalla 1650–1250 eaa. Faistoksen palatsikeskuksen satamana, jonka kautta hoidettiin palatsin laajaa kaupankäyntiä. Kaupunki tuhoutui jossain välissä maanjäristyksessä, ja rakennettiin uudelleen myöhäisminolaisella kaudella. Satamaa ja Faistosta on mahdollisesti yhdistänyt kivetty tie.

Kaupunki lakkasi olemasta noin 1200 eaa. Minolaisen ajan jälkeen paikasta kehittyi uskonnollinen keskus. 1000-luvulla eaa. paikalle rakennettiin pyhäkkö, joka oli yhtäjaksoisessa käytössä antiikin ajalle saakka. Rakennustoiminta lisääntyi geometrisella kaudella. Paikka on ollut käytössä vielä roomalaisella ajalla noin 100-luvulle jaa. saakka.

Kaupungista on löydetty julkisia rakennuksia, jotka liittyvät sataman toimintoihin, kuten varastoja ja laivasuoja (rakennus P); sekä mm. prytaneion ja stoia. Yksi rakennuksista (rakennus T) muistuttaa minolaista palatsia: siinä on keskuspiha, jota ympäröivät siipirakennukset. Kaupungin raunioista on löydetty muun muassa oliivinpuristimia.

Paikkaa tutki ensimmäisenä 1800-luvun lopulla arkeologi Antonio Taramelli. Hän piti Kommósta Homeroksen *Odysseiassa* (III.291–298) mainittuna Menelaoksen haaksirikkopaikkana. Arthur Evans oli ensimmäinen, joka yhdisti paikan Faistokseen. Järjestelmälliset kaivaukset suoritettiin vuosina 1976–2005 Joseph Shawin johdolla.

Lähteet
-------

1. ↑  Κομμός ή Κομός *Explore Crete*. Viitattu 7.10.2015.
2. 1 2 3 4 5  Kommos *Minoan Crete*. Viitattu 7.10.2015.
3. 1 2 3  Castrén, Paavo & Pietilä-Castrén, Leena: "Kommos", *Antiikin käsikirja*, s. 272. Helsinki: Otava, 2000. ISBN 951-1-12387-4.
4. 1 2 3 4  The archaeological site of Kommos *Explore Crete*. Viitattu 7.10.2015.

Kirjallisuutta
--------------

* Shaw, Joseph W. & Shaw, Maria C. (toim.): *Kommos: An Excavation on the South Coast of Crete, Volume I: The Kommos Region and Houses of the Minoan Town. Part I: The Kommos Region, Ecology, and Minoan Industries*. Princeton University Press, 2014. ISBN 1400852951. Teoksen verkkoversio.
* Shaw, Joseph W. & Shaw, Maria C. (toim.): *Kommos V: The Monumental Minoan Buildings at Kommos*. Princeton University Press, 2006. ISBN 9780691121239.

Aiheesta muualla
----------------

* Kuvia tai muita tiedostoja aiheesta **Kommós** Wikimedia Commonsissa
**Perdikkas II** oli Makedonian kuningas noin 454–413 eaa. Hänen isänsä oli Aleksanteri I. Perdikkas oli kuningas peloponnesolaissodan aikana. Sodan eri vaiheiden aikana hän oli liitossa niin Ateenan kun Spartankin kanssa. Perdikkaan tärkein tavoite oli kuitenkin Makedonian olojen vakiinnuttaminen.

Aleksanterin kuoltua vuonna 452 eaa. alkoi sekasortoinen kausi, jonka aikana Makedonian eri alueet olivat miltei itsenäisiä. Vuonna 434 eaa. Perdikkaan veli Filippos yritti kaapata vallan veljeltään Ateenan avustuksella. Perdikkas yllytti kapinamielialaa Ateenalle veroa maksavien kaupunkien joukossa. Ateenalaiset pelkäsivät etupäässä Poteidaian kapinoivat heitä vastaan ja lähettivät armeijan kukistamaan Perdikkasta. Ateenalainen armeija valtasi Thermen ja aloitti piirittämään Pydnaa, mutta joutui lopettamaan piirityksen, kun ateenalaiset saivat tietää Korintin lähettäneen armeijan Poteidaian avuksi. Ateenalaiset sopivat nopeasti rauhasta Perdikkaan kanssa. Perdikkas rikkoi kuitenkin pian rauhansopimuksen.

Vuonna 431 eaa. Ateena solmi liiton Makedonian naapurin Traakian kuninkaan Sitalkeen kanssa. Sitalkes välitti uuden rauhan Ateenan ja Perdikkaan välillä. Perdikkas sai takaisin Thermen ja ateenalaiset luopuivat Filippoksen auttamisesta. Perdikkas rikkoi myös tätä rauhansopimusta vastaan vuonna 429 eaa. kun hän lähetti armeijan Spartan avuksi Akarnaniaan. Ateena lupasi auttaa Sitalkesta, jos tämä hyökkäisi Perdikkasta vastaan. Rutosta kärsivästä Ateenasta ei kuitenkaan tullut minkäänlaista apua, kun Sitalkes hyökkäsi Makedoniaan. Perdikkas sai pelastettua oman nahkansa antamalla siskonsa Sitalkeelle vaimoksi. 

Tämän jälkeen Perdikkas oli Spartan liittolainen ja hän auttoi Brasidasta valtaamaan Amfipoliin. Spartalaiset vuorostaan auttoivat Perdikkasta kukistamaan Makedonian sisäistä vastarintaa. Tämä liitto ei kuitenkaan kestänyt pitkään, kun eräässä taistelussa makedonialaiset pakenivat taistelukentältä ja jättivät spartalaiset yksin vihollista vastaan. Spartalaiset ryöstivät kostoksi makedonialaisten leirin. Vuonna 423 eaa. Perdikkas liittoutui taas Ateenan kanssa.

Noin vuonna 413 eaa. Perdikkas kuoli ja jätti Makedonina pojalleen Arkhelaokselle.


|  |  |  |
| --- | --- | --- |
| Edeltäjä:**Aleksanteri I** | **Makedonian kuningas** | Seuraaja:**Arkhelaos** |
Pompeo pitämässä puhetta 23. heinäkuuta 2020.
**Kommunistinen Kiina ja vapaan maailman tulevaisuus** (engl. *Communist China and the Free World's Future*) oli puhe, jonka Yhdysvaltain ulkoministeri Mike Pompeo piti Kalifornian Yorba Lindassa Richard Nixon Presidential Library and Museumilla 23. heinäkuuta 2020. Pompeo kehotti puheessaan vapaan maailman tulemista yhteen tukeakseen Kiinan kansalaisia ja kannustaakseen Kiinaa muuttumaan.

Lähteet
-------

1. ↑  Pompeo, Michael R.: Communist China and the Free World's Future *state.gov*.  23.7.2020. Yhdysvaltain ulkoministeriö. Viitattu 22.8.2020.
2. ↑  Choi, Matthew: Pompeo: U.S. engagement with China has failed *Politico*.  23.7.2020. Viitattu 22.8.2020.

Aiheesta muualla
----------------

* Kuvia tai muita tiedostoja aiheesta **Kommunistinen Kiina ja vapaan maailman tulevaisuus** Wikimedia Commonsissa

WikiaineistoWikiaineisto
Wikiaineistoon on tallennettu tekstiä aiheesta: 
***Communist China and the Free World's Future*** (englanniksi)

* Puhe Yhdysvaltain ulkoministeriön kotisivuilla
**Lasse Antero Friman** (s. 3. marraskuuta 1954 Helsinki) on suomalainen nyrkkeilijä.

Friman edusti Suomea Montréalin 1976 olympialaisissa alle 63,5 kilon sarjassa. Hän hävisi ja karsiutui heti ensimmäisellä kierroksella.  MM-kilpailuissa 1982 hän otteli alle 67 kilon sarjassa ja hävisi jälleen ensimmäisellä kierroksella. Hän voitti Pohjoismaiden mestaruuden vuosina 1976 (alle 63,5 kg) ja 1982 (67 kg) sekä samoina vuosina myös Suomen mestaruuden.

Friman edusti Suomessa seuratasolla Tampereen Nyrkki-Miehiä ja Tampereen Voimailuseuraa. Hänellä on pituutta 181 senttimetriä.

Friman muutti vuonna 1976 töiden perässä Ruotsiin. Hän osallistui myös Ruotsin-mestaruuskilpailuihin ja voitti Ruotsin-mestaruuden vuosina 1979 ja 1980. Jälkimmäisellä kerralla hänen loppuotteluvastustajansa oli suomalaissyntyinen Vesa Koskela. Ruotsissa hän edusti seuroja BK Örnen, IF Linnéa ja Puma IF.

Lähteet
-------

* Siukonen, Markku: *Urheilukunniamme puolustajat – Suomen olympiaedustajat 1906–2000*, s. 39. Graface Jyväskylä, 2001. ISBN 951-98673-1-7.

### Viitteet

1. ↑  Sarlin, Christer: *Mitalisadetta ja mustia silmiä. Suomen nyrkkeilyn olympiahistoria*, s. 353. Jyväskylä: Docendo, 2022. ISBN 978-952-382-199-6.
2. ↑  Lasse Friman *mrboxhist.se*. Viitattu 17.11.2022. (ruotsiksi)
Harald Fryklöfin hautakivi
**Harald Leonard Fryklöf** (14. syyskuuta 1882 Uppsala – 11. maaliskuuta 1919) oli ruotsalainen säveltäjä ja kirkkomuusikko.

Elämä ja ura
------------

Fryklöf opiskeli yksityisesti sävellystä ja kontrapunktia Johan Lindegrenin johdolla. Hän valmistui joulukuussa 1903 Tukholman kuninkaallisesta musiikkikorkeakoulusta opiskeltuaan siellä urkujensoittoa August Lagergrenin johdolla. Syksyllä 1905 Fryklöf vietti kauden Berliinissä Philipp Scharwenkan pitämässä soitinnusopetuksessa. Hän sai yksityistä pianonsoiton opetusta Richard Anderssonilta, jonka pianokoulussa myös työskenteli loppuelämänsä ajan. Lisäksi Fryklöf opetti harmoniaa Tukholman kuninkaallisessa musiikkikorkeakoulussa ja työskenteli Tukholman suurkirkon urkurina.

Fryklöf valittiin vuonna 1915 Ruotsin kuninkaallisen musiikkiakatemian jäseneksi. Hän kuoli espanjantautiin maaliskuussa 1919.

Tuotanto
--------

Fryklöfin varhaisimmat päiväysmäärällä merkityt sävellykset ovat vuodelta 1900. Hänen musiikkiaan esitettiin ensimmäisen kerran vuonna 1908, kun Tor Aulin johti hänen konserttialkusoittonsa (op. 1) esityksen. Hänen muiden instrumentaaliteostensa joukossa ovat *Sonata à la legenda* viululle ja pianolle sekä *Symfoniskt stycke* uruille. Fryklöf oli mukana toimittamassa *Musica sacra* -antologiaa, joka sai virallisen aseman kirkkokuorojen ohjelmistokokoelmana. Hän itse sävelsi siihen materiaalia. Hänen yksinlaulujensa sanat olivat muiden muassa Erik Axel Karlfeldtin, Vilhelm Ekelundin, Sven Lidmanin, Thor Langen ja Vilhelm Kragin käsialaa.

Fryklöfin tyyli oli pitkälti myöhäisromanttinen. Siihen vaikuttivat muiden muassa Carl Nielsen ja Max Reger. Tyyli oli kuitenkin yksilöllinen ja ilmensi myös säveltäjän kiinnostusta musiikin historiaa kohtaan. Sävellystensä ohella Fryklöf laati oppikirjan *Harmonisering av koraler i dur och moll jämte kyrkotonarterna*, joka julkaistiin ensimmäisen kerran 1916 ja josta tehtiin uusi painos vielä vuonna 1936.

Lähteet
-------

1. 1 2 3 4 5  Harald Fryklöf Swedish Musical Heritage


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Ruotsi
* Latvia
* Tšekki
* Alankomaat

 |
|  |
| Taiteenala | 
* MusicBrainz

 |

 |
**I Was a Communist for the FBI** oli alkujaan The Saturday Evening Postissa 1950-luvun alussa ilmestynyt FBI-agentti Matt Cveticin kokemuksiin pohjautuva artikkelisarja, jonka pohjalta tehtiin myöhemmin kirja, elokuva ja radiokuunnelmasarja.

Matt Cvetic
-----------

Matt Cvetic oli sukujuuriltaan slovenialainen. Hän pyrki vapaaehtoisena Yhdysvaltain armeijaan, mutta hänet hylättiin liian lyhyenä. FBI värväsi Cveticin palvelukseensa 1941 pitkälti tämän itäeurooppalaisten kielten hallinnan ansiosta, minkä arvioitiin helpottavan tämän soluttautumista syvälle neuvostoliittolaisjohtoisiin kommunistisen puolueen soluihin.

Matt Cvetic liittyi Yhdysvaltain kommunistisen puolueen Pittsburghin osastoon FBI:n pyynnöstä vuonna 1943. Koska Cvetic ei voinut kertoa syytä liittymiseensä edes perheelleen, se johti avioeroon ja välirikkoon ystävien ja sukulaisten kanssa.

FBI kuitenkin erotti hänet 1950 epämääräisen käyttäytymisen takia. Tämän jälkeen Cvetic sai julkisuutta olemalla Yhdysvaltain edustajainhuoneen epäamerikkalaista toimintaa tutkivan komitean vakiotodistaja. Saturday Evening Post teki Cveticistä osittain fiktiivisen artikkelisarjan nimellä *I Posed as a Communist for the FBI*, johon Warner Brothers osti elokuvaoikeudet.

Cvetic oli alkoholisti ja 1950-luvun puolessavälissä hänen todistajanlausuntojaan ei enää pidetty kelvollisina.

Lähteet
-------

1. ↑  otrcat.com: I Was a Communist for the FBI (englanniksi)
2. ↑  FBI: I Was a Communist for the FBI (englanniksi)
3. 1 2 3 4  newsmax.com: One Reporter's Opinion: Going to the Matt (englanniksi)
4. 1 2 3 4 5  Penn State Press: I Was a Communist for the FBI (englanniksi)
5. ↑  oldtime.us: I Was a Communist for the FBI (englanniksi)
6. ↑  sover.net: I Was a Communist for the FBI (englanniksi)
7. ↑  ptd.net: I was a Communist for the F.B.I.: The Unhappy Life and Times of Matt Cvetic (englanniksi)

Aiheesta muualla
----------------

* Daniel J. Leab: *I was a Communist for the F.B.I.: The Unhappy Life and Times of Matt Cvetic*. Penn State Press, 2000. ISBN 0271020539. Google teoshaku (viitattu 2.2.2009). (englanniksi)
* FBI:n dokumentteja PDF-muodossa osa 1 (englanniksi)
* FBI:n dokumentteja PDF-muodossa osa 2 (englanniksi)
* *I Was a Communist for the FBI* Internet Movie Databasessa. (englanniksi)
* Radiosarjan jaksoja MP3-muodossa (englanniksi)
**Shugo** (jap. 守護) oli arvonimi, joka annettiin tietyille virkamiehille feodaalisessa Japanissa. Se on käännetty esimerkiksi "konstaapeliksi" tai "kuvernööriksi". Shugon nimitti shōgun valvomaan yhtä tai useampaa Japanin provinssia. Virka väistyi feodaaliherrojen eli daimioiden nousun tieltä 1400-luvun lopussa, kun shugot ottivat maansa omiin käsiinsä sen sijaan että he olisivat toimineet vain kuvernööreinä sotilashallituksen puolesta. 

Viran loi alun perin Minamoto no Yoritomo vuonna 1185 helpottaakseen Minamoto no Yoshitsunen vangitsemista ja levittääkseen shōgunin vallan koko Japaniin. Shugot korvasivat vähitellen Kioton keisarillisen hovin nimittämät kokushit. Virallisesti jokaisen provinssin gokenin-vasallien oli tarkoitus palvella shugoja, mutta käytännössä heidän suhteensa shugoihin oli hauras, sillä he olivat vasalleja myös shōgunille. 

Shugot asuivat usein pitkiä aikoja pääkaupungissa, kaukana omista provinsseistaan, ja joskus heidät nimitettiin hallitsemaan useita provinsseja samanaikaisesti. Silloin nimitettiin myös apulais-shugo eli shugodai (jap. 守護代).

Ajan kuluessa joidenkin shugojen valta kasvoi huomattavasti. Ōnin-sodan (1467–1477) aikoihin konfliktit shugojen välillä yleistyivät. Jotkut shugot menettivät valtansa alemmilleen, kuten shugodaille, kun taas jotkut kiristivät otettaan alueistaan. Niinpä 1400-luvun lopulla Sengoku-kauden alussa valta Japanissa oli jakautunut erilaisten feodaaliherrojen välille, ja heitä tultiin nimittämään daimioiksi.

Lähteet
-------

* Frederic, Louis: *Japan Encyclopedia*. Cambridge, Massachusetts: Harvard University Press, 2002.
* Sansom, George: *A History of Japan: 1334–1615*. Stanford, California: Stanford University Press, 1961.
**Shripad Yesso Naik** (marathiksi श्रीपाद येस्सो नाईक, *Śrīpād Yesso Nāīk*; s. 4. lokakuuta 1952) on intialainen poliitikko, joka on toiminut joogasta ja luontaislääkinnästä vastaavana valtioministerinä vuodesta 2014. Naik johtaa AYUSH-ministeriötä, jonka alaisuuteen kuuluu ayurveda-, jooga-, naturopatia-, unani-, siddha- ja homeopatiatiedon ja koulutuksen levittäminen. Vuonna 2019 hänestä tuli puolustusministeriön valtioministeri, minkä lisäksi hän säilyttää aikaisemman virkansa joogaministerinä. Intian parlamentin alahuoneessa Naik on vaikuttanut viiden kauden ajan vuodesta 1999, minkä lisäksi hän on hoitanut useita valtioministerin tehtäviä eri ministeriöissä Atal Bihari Vajpayeen hallituksessa.

Naik onnistui perustamaan sata luontaislääkintäsairaalaa ympäri Intiaa vuonna 2017, joiden tulisi työllistää 4000 AYUSH-lääkäriä. Intian sisäministeriön hyväksynnällä Naik ilmoitti vuonna 2018 perustavansa ayurvedalaitokset Intian uusiin lääketieteellisiin instituutteihin ja muutamiin rajavartioston sairaaloihin. Hänen johtamaansa ministeriötä on syytetty pseudotieteellisten väitteiden levittämisestä.

Lähteet
-------

1. ↑  Intiaan nimitettiin joogaministeri *Helsingin Sanomat*.  10.11.2014. Viitattu 28.7.2019.
2. ↑  AYUSH-ministeriön kuvaus *ayush.gov.in*. Viitattu 28.7.2019.
3. 1 2 3  Shripad Yesso Naik, Minister of State (Independent Charge) for AYUSH ministry, also junior minister in MoD *Firstpost*.  1.6.2019. Viitattu 28.7.2019.
4. ↑  Govt approves setting up 100 AYUSH hospitals: Shripad Yesso Naik *LiveMint*.  13.6.2017. Viitattu 28.7.2019.
5. ↑  Ayurveda departments to be opened in new 19 AIIMS, says Shripad Yesso Naik *Financial Express*.  5.11.2018. Viitattu 28.7.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Shripad Yesso Naik**.
* Intian parlamentin alahuoneen profiili
* Profiili AYUSH-ministeriön sivuilla
**Kelontekemäjärvi**  on Lapissa Kittilässä sijaitseva järvi.

Maantietoa
----------

Järven pinta-ala on 1 600 hehtaaria eli 16 km². Se on 8,6 kilometriä pitkä ja 3,6 kilometriä leveä. Järvi on luodattu ja siitä on julkaistu syvyyskartat. Sen tilavuus on 44 miljoonaa m³ eli 0,044 km³. Järven keskisyvyys on 2,7 metriä ja suurin syvyys on 5,1 metriä. Järvessä on laskettu olevan 2 saarta ja niiden yhteispinta-ala on noin hehtaarin. Toinen saarista on nimeltään Manalaissaari ja siellä on rakennuksia. Järven rantaviivan pituus on 26 kilometriä ja rannat ovat soistunutta metsämaastoa. Kelontekemän kylä sijaitsee kaakkoisrannassa. Tepsan kylästä kantatieltä 80 lähtee tie, joka tulee Kelontekemän kylään ja kiertää sitten järven. Silmäsvuoman suot ovat luonnonsuojelualuetta, joka rajautuu järven pohjoisrantaan.

Vesistösuhteet
--------------

Järvi sijaitsee Kemijoen vesistössä (vesistöaluetunnus 65) Kitisen alueella (65.8) Jeesiöjoen valuma-alueeseen (65.85), johon Kelontekemäjoen valuma-alue (65.855) kuuluu. Järvi sijaitsee vedenjakajan alueella.

Järven laskujoki on Kelontekemäjoki, joka lähtee järven itärannasta ja joka yhtyy Jeesiöjokeen Tepsan kylän kohdalla. Se vuorostaan yhtyy Kitiseen Sodankylässä. Järven lähialueella sijaitsee seitsemän yli hehtaarin kokoista järveä tai lampea, jotka laskevat suoraan tai välillisesti Kelontekemäjärveen. Niistä huomattavimmat ovat Puljujärvi (42 ha), joka laskee etelärantaan, Silmäsjärvi (36 ha), joka laskee Lismaojaa myöten pohjoisrantaan, ja Koskamajärvi (29 ha), joka laskee länsirantaan.

Lähteet
-------

1. 1 2 3 4 5  Kelontekemäjärvi, Kittilä (sijainti maastokartalla) *Karttapaikka*. Helsinki:  Maanmittauslaitos. Viitattu 16.10.2019.
2. 1 2 3 4 5 6 7 8 9  Ympäristö- ja paikkatietopalvelu Syke (edellyttää rekisteröitymisen) Helsinki:  Suomen Ympäristökeskus. Viitattu 24.5.2017.
3. ↑  Kelontekemäjärvi, Kittilä (sijainti ilmavalokuvassa) *Karttapaikka*. Helsinki:  Maanmittauslaitos. Viitattu 16.10.2019.
4. 1 2  Kelontekemäjärvi (65.855.1.001) *Järviwiki*. Suomen ympäristökeskus. Viitattu 24.5.2017.
**Shrikant Jichkar** (14. syyskuuta 1954 – 2. kesäkuuta 2004) oli intialainen kongressipuoluetta edustanut poliitikko. Hänet muistetaan hänen suorittamistansa lukuisista tutkinnoista.

Jichkar kouluttautui poliisiksi vuonna 1978, mutta hän ei jäänyt työskentelemään alalla. Hän jatkoi kouluttautumalla Indian Administrative Servicen virkamieheksi vuonna 1980, mutta päätti sen sijaan toimia poliitikkona. Hänen poliittinen uransa alkoi vuonna 1977, jolloin hänet äänestettiin Nagpur University Students Council -opiskelijajärjestön puheenjohtajaksi. Hänet valittiin Maharashtran osavaltioparlamenttiin lainsäätäjäksi vuoden 1980 osavaltiovaaleissa. Vuosina 1982–1985 hän vaikutti Maharashtran parlamentin alahuoneessa, josta hän kautensa loputtua siirtyi vuosiksi 1986-1992 osavaltioparlamentin ylähuoneeseen. Maharashtran osavaltiopolitiikassa toimiessaan hänelle myönnettiin 14 ministerin virkaa, joihin sisältyi muun muassa sisä- ja talousministerin tehtävät.

Intian parlamentin ylähuoneessa hän vaikutti heinäkuusta 1992 heinäkuuhun 1998. Hän oli ehdolla vuoden 2004 parlamenttivaaleissa, mutta hävisi Shiv Senan Subodh Mohitelle. Hän kuoli 2. kesäkuuta 2004 auto-onnettomuudessa. Hänellä oli vaimonsa Rajashreen kanssa poika ja tytär.

Koulutukset ja tutkinnot
------------------------

Jichkar osallistui vuosina 1973–1990 42 korkeakoulun pääsykokeisiin, joista hänet hyväksyttiin kahteenkymmeneen. Hänellä oli M.A. -tutkinto kymmenestä eri aineesta, jotka olivat:

* Julkinen hallinto
* Sosiologia
* Taloustiede
* Sanskrit
* Historia
* Englantilainen kirjallisuus
* Filosofia
* Politiikantutkimus
* Intian muinaishistoria
* Kulttuuri ja arkeologia

Hän oli koulutukseltaan myös toimittaja (B.A.), lääkäri (MBBS ja MD), oikeustieteilijä (LL.B), kansainvälisen lainasiantuntija (LL.M), sanskritin tutkija (D. Litt.), poliisi ja Indian Administrative Servicen virkamies.

Limca Book of Records -ennätyskirjan mukaan hän on Intian pätevin henkilö. Hänelle myönnettiin vuonna 1983 Ten Outstanding Young Persons of the World Award -palkinto.

Lähteet
-------

1. 1 2  Bhisey, Anand: Dr Shrikant Jichkar: A scholar-politician *Rediff*.  3.6.2004. Viitattu 23.2.2020.
2. 1 2 3  Rajya Sabha biodata: Jichkar, Dr. Shrikant Ramchandra *Rajya Sabha*. Viitattu 23.2.2020.
3. 1 2 3  This is the most educated person in India with 20 degrees *India Today*.  28.2.2017. Viitattu 23.2.2020.
4. 1 2  Shrikant Jichkar -- A gentleman politician *Rediff*.  3.6.2004. Viitattu 23.2.2020.
5. ↑  Shrikant Jichkar killed in mishap near Nagpur *Outlook India*.  2.6.2004. Viitattu 23.2.2020.
*Tämä artikkeli kertoo Puolan laivaston maailmansotien välillä palvelleesta torpedoveneestä. Muita saman nimisiä Puolan laivaston aluksia, katso ORP Kaszub.*

**ORP Kaszub** oli Puolan laivastolle Versaillesin rauhansopimuksen mukaisesti luovutettu Saksan keisarillisen laivaston torpedovene *SMS V-108*, joka oli siten 1918 itsenäistyneen maan laivaston ensimmäisiä aluksia.

Valmistus
---------

Alankomaiden hallitus tilasi aluksen Stettiner Maschinenbau A. G. Vulcanilta Stettinistä Saksasta nimellä *Hr. Ms. Z-4* ja sen köli laskettiin vuonna 1914 telakkanumerolla 356. Ensimmäisen maailmansodan puhjettua Saksan hallitus takavarikoi 10. elokuuta 1914 telakalla olleen aluksen yhdessä sen kolmen sisaraluksen kanssa. Se laskettiin vesille 12. joulukuuta 1914 ja alus otettiin 23. maaliskuuta 1915 Saksan keisarillisen laivastoon torpedoveneenä nimellä *V-108*.

Palvelus
--------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 

Alus palveli sodan ajan lähinnä Itämerellä. Sodan päätyttyä alus määrättiin luovutettavaksi Puolalle. Alus oli Britanniassa, jossa se huollettiin ennen siirtoa. Puolaan alus saapui lokakuussa 1921.

Alus otettiin virallisesti Puolan merivoimien palvelukseen nimellä *ORP Kaszub*. Se palveli torpedoveneviirikössä (puol. *Dywizjon Torpedowców*). Alus tuhoutui 20. heinäkuuta 1925 Danzig Neufahrwasserissa kattilaräjähdyksessä, jonka syytä ei tiedetä. Turmassa sai surmansa kolme miehistönjäsentä. Hylky nostettiin 29. heinäkuuta 1925 romutettavaksi.

Lähteet
-------

* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Gröner, Erich: *German Warships 1815–1945 Volume One: Major Surface Vessels*. Lontoo, Englanti: Conway Maritime Press, 1990. ISBN 0-85177-533-0. (englanniksi)

### Viitteet

1. ↑  Gardiner, Robert 1906-1921 s. 170
2. 1 2  Gröner, Erich s. 186
"**On the Sunny Side of the Street**" on Jimmy McHugh’n säveltämä ja Dorothy Fieldsin sanoittama musiikkikappale vuoden 1930 musikaalinäytelmästä *Lew Leslie’s International Revue*. Sen esitti näytelmässä Harry Richman, mutta itse näytelmä oli paha floppi ja esitykset loppuivat nopeasti. Musikaalin huonosta menestyksestä huolimatta "On the Sunny Side of the Streetistä" tuli todella suosittu. Vuonna 1930 listoille nousivat Richmanin ja Ted Lewisin nauhoitukset. Louis Armstrong nauhoitti oman versionsa vuonna 1934, ja kappale yhdistetään nauhoituksen suosion vuoksi usein nimenomaan häneen.

Kappaleesta on tehty lukuisia nauhoituksia; Charles Hammin kokoaman listan mukaan se oli Yhdysvalloissa yksi 1900-luvun ensimmäisen puoliskon 40 levytetyimmästä kappaleesta. Muun muassa Art Tatum, Frank Sinatra, Ella Fitzgerald ja Dizzy Gillespie ovat nauhoittaneet sen. Tommy Dorsey ja Jo Stafford nostivat sen 1940-luvun puolivälissä uudelleen listoille, ja Stevie Wonder äänitti kappaleesta oman versionsa vuonna 1960.

Vaikka sävellyksen tekijänoikeudet rekisteröi McHugh, huhun mukaan kappale saattaa olla alun perin jazzpianisti Fats Wallerin säveltämä. Kerrotaan, että Waller olisi säveltänyt sekä "On the Sunny Side of the Streetin" että vuonna 1928 julkaistut kappaleet "If I Had You" ja "I Can’t Give You Anything But Love" ja myynyt ne sitten sellaisenaan eteenpäin.

Usko Kemppi kirjoitti kappaleeseen suomalaiset sanat nimellä **Kadun aurinkoisella puolella** ja sen ovat levyttäneet mm. Eero Väre vuonna 1950 ja Lasse Liemola vuonna 1957.

Lähteet
-------

1. 1 2 3  Jeremy Wilson: On the Sunny Side of the Street *JazzStandards*. Viitattu 1.9.2010. (englanniksi)
2. 1 2 3  Allen Forte: *The American Popular Ballad of the Golden Era, 1924–1950*, s. 251. Princeton University Press, 1995. ISBN 069104399X. (englanniksi)
3. ↑  Dan Bilawsky: On the Sunny Side of Jazz *All About Jazz*. Viitattu 1.9.2010. (englanniksi)
**ORP Dragon** oli Britannian kuninkaallisen laivaston Puolan merivoimille toisessa maailmansodassa lainaama Danae-luokan kevyt risteilijä.

Palvelus
--------

*HMS Dragon* lainattiin 15. tammikuuta 1943 Puolan laivastolle. Aluksen nimeämisestä tuli poliittinen ongelma. Puolalaiset olivat suunnitelleet nimeksi *Lwów* galitsialaisen kaupungin mukaan. Se oli kuitenkin noloa brittien kannalta, joiden piti ottaa huomioon liittolaismaan Neuvostoliiton mielipide. Koska mikään muu ehdotuksista (*Gdynia*, *Westerplatte* tai *Warszawa*) ei ollut parempi, päätettiin aluksen nimi pitää ennallaan.

Aluksen aseistuksena oli siirron tapahtuessa viisi kuuden tuuman tykkiä, kolme neliputkista kahden naulan tykkiä, kahdeksan 20 millimetrin tykkiä sekä torpedoputket. Todellisuudessa aluksen huoltoa ei kuitenkaan suoritettu loppuun ennen siirtoa vaan vasta elokuussa 1943.

Alus liitettiin Kotilaivastoon, jonka mukana se osallistui Jäämeren saattueiden JW57 ja RA57 suojaamiseen. Maaliskuussa 1944 alus liitettiin 10. risteilijäviirikköön aloittaen harjoittelun maihinnousua varten. Alus oli huhti-toukokuussa huollettavana Chathamin telakalla, jossa yksi nelituumainen ilmatorjuntatykki ja 20 millimetrin yksiputkiset tykit korvattiin neljällä kaksiputkisella ja neljällä yksiputkisella 20 millimetrin tykillä. Alukselle asennettiin myös tyyppien 273, 282 ja 286Q tutkat.

Laivasto-osastot Normandian maihinnousussa
*Dragon* lähti Clydestä yhdessä taistelulaiva *HMS Warspiten*, 2. risteilijäviirikön ja hävittäjäsuojauksen kanssa Normandian maihinnousuun 2. kesäkuuta 1944. Osasto (Force B) saapui Sword-rannalle 6. kesäkuuta kello 2.00. Kahden seuraavan päivän ajan alus tulitti Colleville sur Ornen, Trouvillen ja Caenin rannikkopattereita ja panssarikeskittymiä.

*Dragon* tulitti Haulgaten rannikkopatteria 8. kesäkuuta sekä jatkoi tulitukitehtäväänsä välillä Portsmouthissa ammustäytöissä käyden käyden. Aluksen keskilaivaan vasempaan kylkeen osui 8. heinäkuuta Neger (tai mahdollisesti Marder) minisukellusveneestä laukaistu torpedo sen ollessa Caenissa ankkurissa. Räjähdystä seurasi Q-tornin ammusvaraston räjähdys, joka aiheutti aluksella runsaasti uhreja. Alus luokiteltiin korjauskelvottomaksi ja siten menetetyksi 11. heinäkuuta ja upotettiin seuraavana päivänä osaksi hyökkäystä varten rakennetun Gooseberryn sataman aallonmurtajaa.

Lähteet
-------

* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. ↑  Whitley s. 75
2. 1 2 3  Whitley s. 200
3. ↑  Whitley s. 200 - 201
4. ↑  Whitley s. 201
5. ↑  Whitley s. 76-77
**Denys–Drashin oireyhtymä** on harvinainen geneettinen häiriö, jossa yhdistyvät munuaistauti (jatkuva proteinuria tai nefroottinen oireyhtymä), Wilmsin tuumori ja urogenitaalialueen poikkeavuudet.

Denys–Drashin oireyhtymään liittyvä munuaistauti ilmenee yleensä ensimmäisten elinkuukausien aikana. Tyypillisesti varhaislapsuudessa alkava nefroottinen oireyhtymä johtaa loppuvaiheen munuaissairauteen 1–15 vuoden sisällä. Jopa 90 %:n Denys–Drash-oireyhtymää sairastavista on arvioitu sairastuvan Wilmsin tuumoriin, joka on harvinainen munuaissyövän muoto. Oireyhtymästä kärsivillä miehillä ulkoiset sukupuolielimet eivät näytä selkeästi miehen eivätkä selkeästi naisen sukupuolielimiltä tai näyttävät naisen sukupuolielimiltä. Karyotyypin 46,XY henkilöillä esiintyy muun muassa hypospadiaa ja piilokiveksisyyttä. Oireyhtymää sairastavilla naisilla sukupuolielimet ovat kuitenkin yleensä normaalisti kehittyneet, ja naisilla saatetaankin todeta vain erillinen nefroottinen oireyhtymä. Noin 10 %:lla oireyhtymää sairastavista on munuaisissa ja virtsateissä sellaisia synnynnäisiä anomalioita kuin hevosenkenkämunuainen, kahden virtsanjohtimen lähteminen yhdestä munuaisesta, urogenitaalisinus tai vesikoureteraalinen refluksi. Kohonnut verenpaine on Denys–Drashin oireyhtymässä yleinen.

Denys–Drashin oireyhtymä johtuu mutaatioista WT1-geenissä. Se periytyy autosomissa vallitsevasti, mutta johtuu useimmiten de novo -mutaatioista eli uusista geenimuutoksista ilman aiempaa sukuhistoriaa. Denys–Drashin oireyhtymän tarkasta yleisyydestä ei ole tietoa. Erotusdiagnostiikassa voidaan huomioida WAGR-oireyhtymä, Frasierin oireyhtymä, Meachamin oireyhtymä, suomalaistyyppinen synnynnäinen nefroosi, idiopaattinen nefroottinen oireyhtymä ja diffuusi mesangiaalinen skleroosi. Denys–Drashin oireyhtymän ennuste vaihtelee laajasti. Useimmat sairastuneet ovat kuitenkin eläneet aikuisikään. Keskeisiä kuolleisuuden aiheuttajia ovat olleet munuaisten vajaatoiminta ja levinnyt Wilmsin tuumori.

Lähteet
-------

1. 1 2 3 4 5  Denys Drash syndrome Orphanet, viitattu 24.6.2023
2. 1 2 3 4 5  Denys-Drash syndrome Genetic and Rare Diseases Information Center, viitattu 24.6.2023
**Konrad Emil Björkstén** (29. joulukuuta 1869 Porvoo – 15. syyskuuta 1914 Porvoo) oli suomalainen oikeusneuvosmies ja RKP:n kansanedustaja.

Björksténin vanhemmat olivat kruununnimismies Anders Johan Björkstén ja Carolina Wilhelmina Tillman. Hän pääsi ylioppilaaksi 1887, suoritti yleisen oikeustutkinnon 1891 ja sai varatuomarin arvon 1895. Björkstén oli aluksi vastaavana toimittajana Borgå Nya Tidning -lehdessä 1896 ja päätoimittajana Tammerfors Nyheter -lehdessä 1897–1898. Hän toimi sitten Porvoon kaupunginviskaalina 1898–1905 sekä Porvoon kaupunginvaltuuston sihteerinä 1900–1906. Viimeksi Björkstén toimi oikeusneuvosmiehenä vuodesta 1905 alkaen ja hän oli myös Porvoon rahatoimikamarin ja Porvoon maalaiskunnan valtuuston sihteerinä vuodesta 1907.

Björkstén oli kansanedustajana vuosina 1909–1910 edustaen Uudenmaan läänin vaalipiiriä. Hän oli jo aiemmin osallistunut porvarissäädyssä Porvoon edustajana säätyvaltiopäiville 1905–1906. Björkstén kuului Ruotsalaisen kansanpuolueen lisättyyn keskushallitukseen.

Björkstén oli naimisissa vuodesta 1896 Linda Alexandra Ekqvistin kanssa.

Lähteet
-------

* .aspx Konrad Björkstén *Suomen kansanedustajat*. Eduskunta.

### Viitteet

1. ↑  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 31. Helsinki: Otava, 1921.


|  |  |  |  |  |
| --- | --- | --- | --- | --- |
| 

| * n
* k
* m
Ruotsalaisen kansanpuolueen kansanedustajat 1909–1910 |
| --- |
|  |
| Eduskuntaryhmä(25) | 
* Björkstén
* Bäck
* Colliander
* Estlander
* af Forselles
* Hedberg
* Hjelt
* Holmberg
* Inborr
* Juselius
* Krook
* Lindelöf
* Neovius
* Nix
* Nordlund
* Roos
* Rosenqvist
* Sohlberg
* Stenbäck
* Storbjörk
* Strömberg
* Stenström
* Sundblom
* Söderholm
* von Troil

 |

 |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta
* Ylioppilasmatrikkeli 1853–1899

 |

 |
*Tämä artikkeli kertoo Puolan laivaston Grom-luokan hävittäjästä. Muita saman nimisiä aluksia on täsmennyssivulla.*

**ORP Grom** oli Puolan laivaston Grom-luokan hävittäjä toisessa maailmansodassa.

Valmistus
---------

*Pääartikkeli: Grom-luokka*
Alus tilattiin Britanniasta J. Samuel White and Companyltä Cowesista, missä köli laskettiin 17. heinäkuuta 1935. Tilattu alus oli kooltaan Britannian kuninkaallisen laivaston laivueenjohtajia suurempi. Alus laskettiin vesille 20. heinäkuuta 1936 ja otettiin palvelukseen 11. toukokuuta 1937.

Palvelus
--------

Puolan merivoimien hävittäjät määrättiin 30. elokuuta 1939 toteuttamaan niin kutsuttu Pekin suunnitelma, jonka mukaan niiden tuli siirtyä Britanniaan ja liittyä Britannian kuninkaalliseen laivastoon. Alukset kohtasivat 1. syyskuuta *HMS Wandererin* ja *HMS Wallacen*, jotka opastivat alukset Leithiin. Puolalaiset jatkoivat seuraavana yönä edelleen Rosythiin.

*Grom* siirrettiin Rosythissa telakalle, jossa sen vakautta parannettiin poistamalla etumastosta valonheitinkoroke sekä kansirakennelmat takakannelta. Samoin osa aluksen pelastusveneistä sekä savuhormien hatut poistettiin. Taaempien torpedoputkien tilalle asennettiin neljän tuuman ilmatorjuntatykki.

Alus määrättiin sisaraluksensa kanssa läntisen reitin alaisuuteen suojaamaan Atlantin saattueita. Ne todettiin kuitenkin sopimattomiksi Atlantille, joten alukset siirrettiin Harwichiin suojaamaan Pohjanmeren merenkulkua.

Huhtikuussa alus siirrettiin Rosythiin osallistuakseen muiden Puolan merivoimien hävittäjien mukana Norjan taisteluihin. Alus tuki maavoimia tulittamalla maakohteita Vestfjordissa, Skjelfjordissa ja Narvikissa. Alukseen osui 3. toukokuuta rannikkotykistön 75 millimetrin kranaatti, joka lävisti aluksen öljysäiliön sekä vaurioitti yhtä aluksen höyrykattiloista. Alus tuhosi tykkitulella ampuneen tykin.

Alus oli 4. toukokuuta Rombakenfjordissa Narvikissa tulittamassa Saksan maavoimia. Alus joutui Saksan ilmavoimien 100. pommituslennoston (KGr100) Heinkel He 111 -koneiden kohteeksi, jolloin alukseen osui kaksi pommia. Toinen alukseen osuneista pommeista osui ladattuun torpedoputkeen katkaisten aluksen ja toinen aluksen kylkeen.

Alus upposi lähes välittömästi vieden mukanaan 59 miehistönjäsentä. Aluksen hylkyä ei ole nostettu.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **ORP Grom (1936)**.
* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  Whitley, M. J. s. 219
2. 1 2 3 4  Whitley, M. J. s. 220
**ORP Horodyszcze** oli Puolan laivaston Warszawa-luokan jokimonitori toisen maailmansodan alussa ennen uppoamistaan.

Valmistus
---------

*Pääartikkeli: Warszawa-luokka*
Alus tilattiin tammikuussa 1920 kolmen sisaraluksensa kanssa Gdanskin telakalta, missä köli laskettiin vielä samana vuonna. Alus laskettiin vesille 30. huhtikuuta nimellä *ORP Horodyszcze* ja otettiin palvelukseen 1921.

Palvelus
--------

Kesällä 1923 alus osallistui sotaharjoituksiin Puckin lahdella. Alus liitettiin keväällä 1926 yhdessä sisaraluksensa *ORP Pińskin* kanssa Pinskin laivueeseen. Aluksen konehuoneen modernisointi oli luultavasti edelleen kesken toisen maailmansodan alkaessa, jolloin Saksan hyökkäsi Puolaan. Alus osallistui sotatoimiin, kunnes sen miehistö upotti aluksen 1. lokakuuta.

Neuvostojoukot nostivat 6. lokakuuta ja korjasivat aluksen, minkä jälkeen se liitettiin Dneprille sijoitettuun laivueeseen nimellä *Babruisk*.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  Gardiner, Robert s. 420
**ORP Generał Tadeusz Kościuszko** (runkonumero 273) on Puolan merivoimien Oliver Hazard Perry -luokan fregatti. Alus on alun perin Yhdysvaltain laivaston **USS Wadsworth**.

Valmistus
---------

*Pääartikkeli: Oliver Hazard Perry -luokka*
Yhdysvaltain laivasto tilasi 27. helmikuuta 1976 vuoden 1975 hankinnoissa *USS Wadworthin* Todd Pacific Shipyardsilta San Pedrosta, missä köli laskettiin 13. heinäkuuta 1977. Se laskettiin vesille 29. heinäkuuta 1978 kumminaan Patricia P. Roberts, joka oli alukselle nimensä antaneen kommodori Alexander S. Wadsworthin (1790–1851) jälkeläinen viidennessä polvessa. Alus otettiin palvelukseen 2. huhtikuuta 1980.

Palvelus
--------

Palvelukseen otettaessa alus liitettiin Yhdysvaltain Atlantin laivastoon ensimmäisenä päällikkönään John C. Ruff.

Alus siirrettiin 30. kesäkuuta 1985 Tyynenmeren laivaston reserviin. Se poistettiin palveluksesta 28. kesäkuuta 2002 San Diegossa ja Yhdysvaltain alusluettelosta 23. heinäkuuta 2002. Se siirrettiin palveluksestapoistopäivänä Puolalle, joka liitti sen laivastoonsa nimellä *ORP Generał Tadeusz Kościuszkoksi*. Aluksen nimi on kunnianosoitus Yhdysvaltain vapaussotaan ja Puolan itsenäisyystaisteluihin osallistuneelle Tadeusz Kościuszkolle. Alus poistettiin

Puolassa aluksen kotisatamana on Oksywie. Se on osallistunut lukuisiin Naton sotaharjoituksiin Itämerellä.

Muuta
-----

Alus esitti 1990 elokuvassa *Punaisen lokakuun metsästys* Yhdysvaltain laivaston *USS Reuben Jamesia*.

Lähteet
-------

1. 1 2 3  DANFS
2. ↑  usswadsworth.org (Arkistoitu – Internet Archive)
3. ↑  IMDB - The Hunt for Red October (trivia)